Dryinidae

Dryinidae er en familie av stilkvepser. Disse små, gjerne maurlignende vepsene er parasitoider som snylter på sikader.
Man kjenner ca. 1600 arter, 107 er funnet i Europa og 32 arter i Norge.


== Utseende ==
Små, slanke, gjerne litt maur-lignende vepser, ofte gulaktige på farge. Hodet er bredere enn langt og snørt av fra bakkroppen med en tynn "hals". Antennene er trådformede, ikke knebøyde, slik kjenner man de vingeløse artene fra maur. Forkroppen (thorax) er forholdsvis liten og smal. Mange, spesielt hunner, er vingeløse, andre (inkludert hannene av de fleste artene) har velutviklede vinger. Beina er forholdsvis lange, lårene gjerne litt tykke. Hos hunnenen av mange arter har framføttene (protarsi) merkelige vedheng som danner tanglignende gripeorganer. Bakkroppen er mer eller mindre pæreformet, festet til forkroppen med en smal "stilk" (petiolus). Hunnens brodd stikker litt ut fra bakkroppsspissen. Angrepne sikader kjenner man lett igjen på at de har en stor, hard, poseaktig utvekst som stikker ut fra siden av thorax nær hodet.


== Levevis ==
Dryinidene er parasitoider som angriper de større artene av sikader (Auchenorrhyncha), i Norge mest på skumsikader (Aphrophoridae) og de større artene av dvergsikader (Cicadellidae). Hunnen bruker sine omdannede framføtter med gripeorganer til å holde fast en sikadenymfe når hun legger et egg på den.
Noen av larvene utvikler delvis på utsiden av sikaden, og man ser en markert, hard utposning på sidene av thorax eller på bakkroppen. Sikadene utvikler seg gjerne noe unormalt, blant annet er kjønnsorganene hos angrepne sikader gjerne mer eller mindre forkrøplede, der er har gjerne også unormale, bleke flekker. Ellers blir sikaden tilsynelatende voksen, men aldri kjønnsmoden, og dryinide-larven dreper den til slutt.


== Systematisk inndeling ==

Ordenen vepser (vepser, humler, bier og maur) (Hymenoptera)
Underordenen stilkvepser (Apocrita)
delgruppe broddvepser (Aculeata)
Overfamilien Chrysidoidea
Familien Dryinidae
Underfamilien Anteoninae – fullt vingede, hunnene med kloformet gripeorgan
Underfamilien Aphelopinae – knøttsmå, fullt vingede, svarte, ligner Bethylidae men ikke så langstrakt kroppsform
Underfamilien Apoaphelopinae
Underfamilien Apodryininae
Underfamilien Bocchinae
Underfamilien Burmadryininae - fossil
Underfamilien Conganteoninae
Underfamilien Dryininae – hunnene vanligvis vingeløse
Underfamilien Erwiniinae
Underfamilien Gonatopodinae – hunnene vingeløse, maurlignende
Underfamilien Palaeoanteoninae - fossil
Underfamilien Plesiodryininae
Underfamilien Ponomarenkoinae - utdødd, bare kjent fra fossiler i rav
Underfamilien Protodryininae - fossil
Underfamilien Thaumatodryininae
Underfamilien Transdryininae


== Kilder ==
Fauna Europa (2004) Fauna Europaea version 1.1, www.faunaeur.org – utbredelsesdatabase for europeiske dyr.
Dryinidae på Tree of life [1]
Olmi, M. (1994) The Dryinidae and Embolemidae (Hymenoptera) of Fennoscandia and Denmark. Fauna entomologica Scandinavica 30. ISBN 90-04-10224-8
Ottesen, P.S. (1993, revidert 1999) Norske insekter og deres artsantall. NINA utredning 55: 1-40. [2]


== Eksterne lenker ==
(en) klovepser i Encyclopedia of Life 
(en) klovepser i Global Biodiversity Information Facility 
(no) klovepser hos Artsdatabanken 
(sv) klovepser hos Dyntaxa 
(en) klovepser hos Fauna Europaea 
(en) klovepser hos Fossilworks 
(en) klovepser hos ITIS 
(en) klovepser hos NCBI 
(en) Kategori:Dryinidae – bilder, video eller lyd på Wikimedia Commons 
Dryinidae – detaljert informasjon på Wikispecies